type: caselaw

text:
 7.9.2013
 LV
 Eiropas Savienības Oficiālais Vēstnesis
 C 260/43
 Prasība, kas celta 2013. gada 4. jūlijā — Zentralverband des Deutschen Bäckerhandwerks/Komisija
 (Lieta T-354/13)
 2013/C 260/78
 Tiesvedības valoda — vācu
 Lietas dalībnieki
 Prasītāja: Zentralverband des Deutschen Bäckerhandwerks e.V. (Berlīne, Vācija) (pārstāvji — I. Jung, M. Teworte-Vey, A. Renvert un J. T. Saatkamp, advokāti)
 Atbildētāja: Eiropas Komisija
 Prasītājas prasījums:
 —
 atcelt atbildētājas 2013. gada 8. aprīļa lēmumu lietā “Kołocz śląski/Kołacz śląski” — Schlesischer Streuselkuchen (Ref. Ares (2013) 619104 — 2013. gada 10. aprīlis).
 Pamati un galvenie argumenti
 Prasības pamatošanai prasītāja izvirza divus pamatus.
 1)
 Pirmais pamats: nepareizs juridiskais pamats
 —
 prasītāja norāda, ka atbildētāja savu lēmumu par prasītājas pieteikumu anulēt “Kołocz śląski/Kołacz śląski” kā aizsargātas ģeogrāfiskās izcelsmes norādes reģistrāciju esot kļūdaini pamatojusi ar atbildētājas lēmuma pieņemšanas brīdī spēkā esošo jauno Regulas (ES) Nr. 1151/2012 (1) redakciju, nevis ar prasītājas pieteikuma iesniegšanas brīdī spēkā esošo veco Regulu (EK) Nr. 510/2006 (2). Tādējādi atbildētāja esot pārkāpusi “tempus regit actum” principu.
 —
 tāpat prasītāja apgalvo, ka pieteikums par reģistrācijas anulēšanu saskaņā ar Regulu Nr. 510/2006 esot pieņemams un pamatots. Šajā ziņā prasītāja tostarp paskaidro, ka pastāvot divi anulēšanas pamati (strīdā aplūkotais apzīmējums esot sugas vārds Regulas Nr. 510/2006 3. panta 1. punkta izpratnē; Silēzijas ģeogrāfiskā apgabala robežas reģistrācijas specifikācijā esot norādītas nepareizi) Regulas Nr. 510/2006 12. panta 2. punkta izpratnē un ka šīs normas atšķirīga interpretācija un piemērošana pārkāptu Vācijas Federatīvajā Republikā atrodošos konditorejas uzņēmumu pamattiesības.
 2)
 Otrais pamats: Regulas Nr. 1151/2012 pārkāpums
 —
 prasītāja norāda, ka pieteikums būtu pieņemams un pamatots pat tad, ja to izvērtētu uz Regulas Nr. 1151/2012 pamata.
 (1) Eiropas Parlamenta un Padomes 2012. gada 21. novembra Regula (ES) Nr. 1151/2012 par lauksaimniecības produktu un pārtikas produktu kvalitātes shēmām (OV L 343, 1. lpp.).
 (2) Padomes 2006. gada 20. marta Regula (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (OV L 93, 12. lpp.).